— Амаль увесь мой аддзел, аддзел герцага Дэль Монта быў зьнішчаны. Памятаю, як загінулі – зусім побач са мной – пан Бедрыяда і пан Дэль Ва Марыда. Эх, высакародныя былі людзі! І вось тады я апошні раз бачыў Вас. Вы былі на левым флангу с гэтымі трусаватымі наймітамі герцага. У вас заставалася не болей за 50 чалавек. Але ж, Божа мой! Як Вы біліся! Як умела і бясстрашна Вы кіравалі сваімі людзьмі. Даю Вам слова, што калі б мы самі ў той момант не адбіваліся ад трох соцень шэрых сарацынаў, я б спыніўся, каб палюбавацца Вамі ў баі! А потым да іх прыйшлі сьвежыя сілы. Яны адрэзалі ўвесь Ваш фланг. Здавалася, што загінулі ўсе. Хаця мы й ня здолелі тады вярнуцца і пашукаць выжылых…